

**หมอใหญ่กรุงเก่า : แนะประชาชน...เอดส์...ตรวจเร็ว รักษาเร็ว หยุดได้**

นพ.พิทยา ไพบูลย์ศิริ นายแพทย์สาธารณสุขจังหวัดพระนครศรีอยุธยา กล่าวว่า เอดส์หรือโรคเอดส์  
เป็นโรคที่เกิดจากเชื้อไวรัส ไปทำลายระบบภูมิคุ้มกันของร่างกายทำให้ร่างกายเสี่ยงต่อการติดเชื้อฉวยโอกาสได้ ซึ่งใน**วันที่ 1 กรกฎาคมทุกปี** กระทรวงสาธารณสุขและภาคีเครือข่ายด้านเอดส์กำหนดให้เป็น **“วันรณรงค์ตรวจเลือดหาเชื้อเอชไอวี (Voluntary Counselling and Testing Day : VCT Day)”** เพื่อให้ประชาชน  
เห็นถึงความสำคัญของการทราบสถานการณ์ติดเชื้อเอชไอวีของตนเอง

โรคเอดส์ เกิดจากการเชื้อไวรัสชนิดหนึ่งเมื่อเข้าสู่ร่างกายแล้วจะเข้าไปทำให้ที่เม็ดเลือดขาว  
ชนิด T lymphocyte ซึ่งเป็นเม็ดเลือดขาวที่ช่วยป้องกันการติดเชื้อโรคของร่างกายถูกทำลาย ซึ่งจะทำให้ร่างกายติดเชื้อได้ง่ายและรุนแรงขึ้น เชื้อไวรัสเอดส์นั้นสามารถติดต่อได้หลายวิธี ได้แก่ ติดต่อทางเพศสัมพันธ์  
ที่ไม่ได้มีการป้องกันโดยใช้ถุงยางอนามัย ซึ่งเป็นช่องทางหลักของการแพร่กระจายของโรค โดยเฉพาะ  
การมีเพศสัมพันธ์ทางทวารหนักเสี่ยงต่อการติดเชื้อมากกว่าทางช่องคลอด, จากแม่ที่ติดเชื้อสู่ลูกขณะตั้งครรภ์หรือขณะให้นมบุตร ทารกที่เกิดจากแม่ที่ติดเชื้อจะมีโอกาสติดเชื้อด้วย ทั้งตอนขณะตั้งครรภ์ ตอนคลอด   
และตอนให้นมบุตร, ถูกเข็มฉีดยาที่มีเลือดของผู้ติดเชื้อเปื้อนอยู่ นอกจากนั้นช่องทางอื่นๆ เช่น การสัมผัสเลือดของผู้ติดเชื้อที่บริเวณแผลตามร่างกาย กินอาหารที่ถูกเคี้ยวโดยผู้ติดเชื้อ และมีเลือดของผู้ติดเชื้อเจือปน   
อย่างไรก็ตามเชื้อ HIV ไม่สามารถติดต่อสู่คนจากทางอากาศและน้ำ เช่น โดยการจับมือหรือการสัมผัสภายนอก การดื่มน้ำแก้วเดียวกัน การใช้ถ้วยชามร่วมกัน การสัมผัสกับเหงื่อหรือน้ำตาของผู้ติดเชื้อ   
การว่ายน้ำในสระเดียวกัน การใช้โถส้วมเดียวกัน หรือทางสัตว์พาหะ เช่น ยุงที่กัดผู้ติดเชื้อไปกัดผู้อื่นต่อ  
ก็ไม่สามารถทำให้เกิดการติดเชื้อ HIV ได้เช่นกัน

การป้องกันโรคเอดส์นั้นสามารถทำได้โดยการใช้ถุงยางอนามัยขณะมีเพศสัมพันธ์ ซึ่งเป็นการคุมกำเนิด  
เพียงวิธีเดียวที่สามารถป้องกันโรคเอดส์และโรคติดต่อทางเพศสัมพันธ์อื่นๆ ได้ การคุมกำเนิดวิธีอื่น  
นอกจากถุงยางอนามัยไม่สามารถป้องกันการติดเชื้อได้, งดการใช้เข็มฉีดยาร่วมกันกับผู้อื่นโดยเฉพาะ  
ในกลุ่มคนที่ติดยาเสพติดชนิดฉีดเข้าเส้น, การป้องกันการติดต่อจากแม่สู่ลูก ในปัจจุบันหญิงตั้งครรภ์ทุกคนจะต้องได้รับการตรวจหาเชื้อเอดส์ขณะฝากครรภ์ สำหรับสตรีที่ตรวจพบเชื้อเอดส์ขณะตั้งครรภ์  
จะต้องได้รับยาต้านไวรัส และงดการเลี้ยงลูกด้วยนมแม่เพื่อช่วยลดโอกาสส่งต่อเชื้อจากแม่สู่ลูกได้ นพ.พิทยาฯ กล่าวต่อว่า “ประโยชน์ 6 ข้อที่ควรตรวจเอชไอวี” คือ การตรวจเอชไอวีจะทำให้   
**1.** สามารถเข้ารับการรักษาได้ทันที ไม่ต้องรอให้แสดงอาการ **2.** ได้รับการรักษา จะทำให้มีสุขภาพที่แข็งแรง สามารถทำงานได้อย่างปกติ **3.** สามารถวางแผนป้องกันคู่ของตนเองติดเชื้อ และชวนคู่ไปตรวจเลือดได้  **4.** สามารถวางแผนป้องกันการติดเชื้อไปสู่ลูกได้ **5.** สามารถป้องกันตนเองไม่ให้ติดเชื้อเอชไอวีได้   
**6.** มีความรู้ความเข้าใจเกี่ยวกับเอชไอวี/เอดส์และการป้องกันตนเองได้อย่างถูกต้อง หากมีข้อสงสัยหรือมีความกังวลเรื่องเอชไอวี/เอดส์ สามารถโทรศัพท์เข้ามาขอรับบริการปรึกษาได้ที่ 1663 สายด่วนปรึกษาเอดส์ ทุกวัน ในเวลา 09.00 - 21.00 น.

**“เอดส์ รู้เร็ว ตรวจฟรี รักษาฟรี ต่ำกว่า 18 ปี ตรวจได้ไม่ต้องขอผู้ปกครอง”**

**งานประชาสัมพันธ์ กลุ่มงานบริหารทั่วไป สำนักงานสาธารณสุขจังหวัดพระนครศรีอยุธยา โทร ๐ – ๓๕๒๔ - ๑๕๒๐ ต่อ ๑๑๐**